RÅDETS AFGØRELSE af 23. februar 1998 om fællesskabsaktiviteter i forbindelse med analyse, forskning og samarbejde på beskæftigelses- og samarbejdsmarkedsområdet (98/171/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

(1) Det Økonomiske og Sociale Udvalg og Regionsudvalget har afgivet udtalelse henholdsvis den 26. oktober 1995 (3) og den 8. november 1995;

(2) i henhold til traktatens artikel 118 har Kommissionen til opgave at fremme et snævert samarbejde mellem medlemsstaterne på det sociale og arbejdsmarkedsmæssige område, især for så vidt angår beskæftigelse og erhvervsuddannelse;

(3) Kommissionen har i sit sociale handlingsprogram på mellemlang sigt gjort opmærksom på, at den har til hensigt at fremsætte forslag om en ny strategi for sine aktiviteter i forbindelse med analyse, forskning, samarbejde og aktioner, der er med til at sikre et snævrere og mere effektivt samarbejde mellem den og medlemsstaterne om beskæftigelses- og arbejdsmarkedspolitikken samt en rationalisering af dens forskningsaktiviteter og indsats i forbindelse med beskæftigelsespolitikken;

(4) Det Europæiske Råd i Amsterdam den 16. og 17. juni 1997 noterede sig, at der var opnået enighed om at inkorporere et nyt afsnit om beskæftigelse i traktaten, idet denne dog først skulle ratificeres; det udtalte, at Rådet bør bestræbe sig på at lade de relevante bestemmelser i dette afsnit få virkning øjeblikkeligt; det erindrede om konklusionerne fra Det Europæiske Råd i Essen den 9. og 10. december 1994, Kommissionens initiativ »En indsats for beskæftigelsen - en europæisk tillidspagt« og Dublin-erklæringen om beskæftigelsen af 13. og 14. december 1996, og bekræftede samtidig atter i sin resolution om vækst og beskæftigelse, at det er absolut nødvendigt at give en ny impuls, der kan sikre, at beskæftigelsen altid står øverst på Den Europæiske Unions politiske dagsorden;

(5) Det Europæiske Råd opfordrede desuden Rådet (social- og arbejdsministrene) og Rådet (økonomi og finans) samt Kommissionen til opmærksomt at følge udviklingen i beskæftigelsen og at se nærmere på medlemsstaternes politikker på dette område;

(6) man bør derfor fremme fællesskabsaktiviteter i forbindelse med analyse, forskning og samarbejde på beskæftigelses- og arbejdsmarkedsområdet; de aktiviteter, der omhandles i denne afgørelse, indebærer en fornyelse og rationalisering af Fællesskabets aktiviteter på dette område; det er hensigtsmæssigt, at statistikker vedrørende beskæftigelsen og arbejdsmarkedet indsamles, analyseres og fremlægges efter køn;

(7) Kommissionen bør gives de nødvendige gennemførelsesbeføjelser;

(8) i overensstemmelse med konklusionerne fra Det Europæiske Råd i Amsterdam kan denne strategi, uden derved at anfægte medlemsstaternes ansvar i forbindelse med forbedring af beskæftigelsen, give bedre resultater på EU-plan, ved at man indkredser og stimulerer god praksis og gode strategier samt opfordrer til nyskabelser og udveksling af relevante erfaringer; dette bør suppleres med en aktiv informationspolitik;

(9) i den forbindelse opfordrede Det Europæiske Råd medlemsstaterne til at gøre en indsats på arbejdsmarkedet, idet det erindrede om den grundlæggende forbindelse, der er mellem jobskabelse, egnethed på arbejdsmarkedet og social sammenhængskraft;

(10) der bør etableres hensigtsmæssige forbindelser med Beskæftigelses- og Arbejdsmarkedsudvalget, der blev nedsat ved afgørelse 97/16/EF (4), samt med arbejdsmarkedets parter;

(11) et finansielt referencebeløb, som defineret i punkt 2 i Europa-Parlamentets, Rådets og Kommissionens erklæring af 6. marts 1995, er anført i denne afgørelse, uden at dette anfægter budgetmyndighedens kompetence, som den er defineret i traktaten;

(12) i henhold til fælleserklæringen af 30. juni 1982 (5) og den interinstitutionelle aftale af 29. oktober 1993 om budgetdisciplin og forbedring af budgetproceduren (6) er det nødvendigt, at de aktioner, der iværksættes på Kommissionens initiativ, har fornøden juridisk hjemmel;

(13) der er ikke i traktaten anden hjemmel til vedtagelse af denne afgørelse end artikel 235 -

TRUFFET FØLGENDE AFGØRELSE:

Artikel 1

Fastlæggelse af fællesskabsaktiviteter

1. Der fastlægges for perioden 1. januar 1998 - 31. december 2000 fællesskabsaktiviteter for analyse, forskning og samarbejde mellem medlemsstaterne på beskæftigelses- og arbejdsmarkedsområdet.

2. I overensstemmelse med de retningslinjer, Det Europæiske Råd har fastlagt, skal disse aktiviteter bidrage til at udvikle en samordnet beskæftigelsesstrategi med at opfølge og støtte de aktioner, der gennemføres i medlemsstaterne, uden at medlemsstaternes ansvar på beskæftigelsesområdet tilsidesættes.

Artikel 2

Mål

1. Aktiviteterne i henhold til denne afgørelse indebærer en fornyelse og rationalisering af Fællesskabets aktion i forbindelse med analyse, forskning og udveksling af oplysninger og erfaringer på beskæftigelses- og arbejdsmarkedsområdet under hensyntagen til de erfaringer, der er gjort med tidligere aktiviteter.

2. Disse fællesskabsaktiviteter har følgende mål:

- at fremme samarbejdet inden for analyse, forskning og opfølgning

- at indkredse god praksis og fremme udveksling og overførsel af oplysninger og erfaringer

- at udvikle en aktiv oplysningspolitik.

Artikel 3

Fællesskabsforanstaltninger

1. For at nå de mål, der er opstillet i artikel 2, og under hensyn til Det Europæiske Råds konklusioner vedrørende beskæftigelsessituationen skal der med de i denne afgørelse omhandlede aktiviteter i samarbejde med de berørte aktører, herunder arbejdsmarkedets parter, fastlægges en integreret fremgangsmåde på det relevante plan i medlemsstaterne gennem følgende gennemførelsesforanstaltninger:

a) udvikling af observation, analyse, forskning og opfølgning af medlemsstaternes beskæftigelsespolitik og de fremskridt, der gøres på arbejdsmarkedet

b) fremme af udvekslingen af oplysninger og erfaringer samt god praksis gennem metodologisk og teknisk støtte

c) hurtig formidling af resultaterne af de initiativer, der tages, og alle andre relevante oplysninger.

2. Med henblik herpå sørger Kommissionen især for at fremme indkredsning, overførsel og udbredelse af foranstaltninger, der direkte eller indirekte tager sigte på at hjælpe visse grupper, der i særlig grad er ramt af arbejdsløsheden, herunder navnlig unge, kvinder, ældre arbejdstagere og langtidsledige.

3. Ved gennemførelsen af de foranstaltninger, der er nævnt i stk. 1, tager Kommissionen hensyn til de statistiske data og undersøgelser, der foreligger fra internationale organisationer såsom Organisationen for Økonomisk Samarbejde og Udvikling (OECD) og Den Internationale Arbejdsorganisation (ILO), og til de foranstaltninger, disse gennemfører.

Artikel 4

Sammenhæng og komplementaritet

Kommissionen og medlemsstaterne sørger for, at der er sammenhæng og komplementaritet mellem de foranstaltninger, der iværksættes som led i denne afgørelse, og Fællesskabets øvrige relevante programmer og initiativer.

Artikel 5

Deltagelse af andre lande

1. De aktiviteter, som kan åbnes for deltagelse af landene i Det Europæiske Økonomiske Samarbejdsområde, de associerede lande i Central- og Østeuropa, Cypern og Malta samt Den Europæiske Unions partnerlande i Middelhavsområdet, vil blive fastlagt inden for rammerne af Den Europæiske Unions forbindelser med disse lande.

2. Udgifterne til den i stk. 1 nævnte deltagelse vil blive afholdt enten af de pågældende lande selv eller over Fællesskabets budgetposter vedrørende gennemførelsen af samarbejds-, associerings- eller partnerskabsaftaler med disse lande på det pågældende område.

Artikel 6

Iværksættelse

Kommissionen iværksætter aktiviteterne i overensstemmelse med denne afgørelse.

Artikel 7

Udvalg

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Udvalget afgiver udtalelse om følgende:

a) - de almindelige retningslinjer for de fællesskabsaktiviteter, der er omfattet af denne afgørelse

- det årlige arbejdsprogram og spørgsmål vedrørende fordelingen af bevillingerne på de aktiviteter, der er omfattet af denne afgørelse

b) - de nærmere regler for udvælgelse af fællesskabsstøttede aktiviteter, kriterierne for, hvorledes sådanne aktiviteter skal opfølges og evalueres enkeltvis og som en helhed, samt de nærmere regler for udbredelse og overførsel af resultaterne.

3. For så vidt angår de spørgsmål, der er omhandlet i stk. 2, litra a), forelægger Kommissionens repræsentant udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Udvalget udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, som finder umiddelbar anvendelse. Er disse foranstaltninger ikke i overensstemmelse med udvalgets udtalelse, meddeler Kommissionen dog straks Rådet de pågældende foranstaltninger. I så fald:

- udsætter Kommissionen anvendelsen af de foranstaltninger, den har vedtaget, med to måneder

- kan Rådet med kvalificeret flertal træffe en anden afgørelse inden for den i første led fastsatte frist.

4. For så vidt angår de spørgsmål, der er omhandlet i stk. 2, litra b), forelægger Kommissionens repræsentant udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i påkommende tilfælde med afstemning.

Udtalelsen indføres i protokollen, desuden har den enkelte medlemsstat ret til at anmode om, at dens holdning indføres i denne protokol.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 8

Forbindelser, der skal oprettes

Kommissionen opretter de fornødne forbindelser med Beskæftigelses- og Arbejdsmarkedsudvalget samt med arbejdsmarkedets parter som led i de i denne afgørelse omhandlede aktiviteter.

Kommissionen orienterer på anmodning af arbejdsmarkedets parter på europæisk plan disse om resultaterne af det i artikel 7 omhandlede udvalgs aktiviteter.

Artikel 9

Finansiering

1. Det finansielle referencebeløb til gennemførelse af fællesskabsaktiviteter, der er omfattet af denne afgørelse, er for perioden 1. januar 1998 - 31. december 2000 på 30 mio. ECU.

2. De årlige bevillinger godkendes af budgetmyndigheden inden for de finansielle overslag.

Artikel 10

Rapporter

Kommissionen forelægger senest den 31. december 1999 Europa-Parlamentet, Rådet, Det Økonomiske og Sociale Udvalg samt Regionsudvalget en foreløbig rapport om resultaterne af disse aktiviteter og senest den 31. december 2001 en endelig rapport.

Artikel 11

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 23. februar 1998.

På Rådets vegne

R. COOK

Formand

(1) EFT C 235 af 9. 9. 1995, s. 8, og

EFT C 342 af 14. 11. 1996, s. 6.

(2) EFT C 166 af 10. 6. 1996, s. 179.

(3) EFT C 18 af 22. 1. 1996, s. 109.

(4) EFT L 6 af 10. 1. 1997, s. 32.

(5) EFT C 194 af 28. 7. 1982, s. 1.

(6) EFT C 331 af 7. 12. 1993, s. 1.